కొంచెం ఇబ్బందిగానే ఉంది..!
- లండన్‌లోనే ఎక్కువ కాలం ఉండాల్సి వస్తోంది
-  ఇష్టమైన పనికి ఎక్కువ కాలం వెచ్చించగలుగుతున్నా
- వారానికి ఆరు రోజులు పని చేస్తున్నా: విజరు మాల్యా
-  'ఫార్ములా 1' రేసింగ్‌లో ప్రత్యక్షం
సిల్వర్‌స్టన్‌ (లండన్‌): భారత్‌లో ప్రభుత్వ రంగ బ్యాంకులకు వేలాది కోట్ల రూపాయలను ఎగవేసి విదేశాలకు తరలిపోయిన లిక్కర్‌ డాన్‌ కింగ్‌ఫిషర్‌ విజరు మాల్యా చాలా రోజుల తరువాత బయటి ప్రపంచంలోకి అడుగుపెట్టాడు. శుక్రవారం ఇక్కడ 'ఫార్ములా 1 బ్రిటీష్‌ గ్రాండ్‌ ప్రిక్స్‌' రేసింగ్‌కు హాజరై అందరినీ ఆశ్చర్య పరిచారు. ఈ సందర్భంగా ఆయన మాట్లాడుతూ తనకు రేసింగ్‌ అంటే అమితమైన ఇష్టమని అన్నారు. పాస్‌పోర్టును భారత ప్రభుత్వం రద్దు చేసిన నేపథ్యంలో లండన్‌లోనూ ఉండిపోవాల్సి వస్తోందంటూ పరోక్ష వ్యాఖ్యలు చేశారు. ప్రయాణాలకు దూరమై లండన్‌లోనే ఉండిపోవాల్సి రావడం వల్ల తనకు కావల్సిన పనులపై ఎక్కువగా సమయాన్ని వెచ్చించేందుకు వీలు పడుతోందని ఆయన మోటార్‌స్పోర్ట్‌.కామ్‌కు తెలియజేశారు. వారానికి ఆరు రోజులు పని చేస్తున్నాను. దీంతో కొంత ఒళ్లు చేశాను కూడా అని మాల్యా చమత్కరించారు. అయినా తాను బాగానే ఫిట్‌గానే ఉన్నానని అన్నారు. తన ప్రస్తుత జీవన పరిస్థితి గురించి అడిగిన ప్రశ్నకు ఆయన స్పందిస్తూ ప్రతికూల పరిస్థితులున్నంత మాత్రాన జీవితం ముగిసిపోయినట్లు కాదు కదా..! అన్ని అన్నారు. ఒడిదొడుకులతో సంబంధం లేకుండా జీవితం సాగిపోవాల్సిందే కదా అంటూ నిట్టూర్చారు. బ్రిటన్‌ తనకు ఎల్లప్పుడు పుట్టినిల్లు వంటిదేనని ఆయన వ్యాఖ్యానించారు.
మీ స్నేహితులకు రికమెండ్ చెయ్యండి